Образложење

Чланом 68. Закона о заштити животне средине („Службени гласник РС“ бр.135/04, 36/09, 72/09, 43/11 и 14/16), утврђена је обавеза јединице локалне самоуправе да донесе Програм заштите животне средине на својој територији, као и локалне акционе и санационе планове за његово спровођење, у складу са Националним програмом заштите животне средине („Службени гласник РС“, бр.12/10) и својим интересима и специфичностима.

Циљ Програма заштите животне средине Града Ниша са Акционим планом за период од 2017. до 2027. године је израда стратешког документа, којим ће се дефинисати проблеми из области заштите животне средине у Граду Нишу, препознати трендови, потребе и утврдити приоритети за наредни период, а у складу са Националним програмом заштитe животне средине Републике Србије, Националном стратегијом одрживог развоја Републике Србије, интересима и специфичностима, односно Стратегијом развоја Града Ниша, како би се обезбедила усклађеност политике заштите животне средине са другим секторским политикама.

Програм је израђен са циљем развоја модерне политике заштите животне средине у Граду Нишу током следеће деценије. Програм ће бити реализован Акционим планом, који ће обезбедити правни и институционални основ за бројне текуће и будуће програме и пројекте из области животне средине.

 Акционим планом дефинисани су посебни циљеви Програма и задаци утврђени Програмом разврставају се на активности, мере и пројекте, утврђују се надлежне и партнерске институције и организације, дефинишу рокови или период реализације, извори финансирања и потребна финансијска средства.

 СЕКРЕТАР

 Ивана Крстић